google/wiki40b huggingface dataset:
Inter-University Program for Chinese Language Study

IUP eller Inter University Program for Chinese Language Studies (etablert 1963) er et institutt på Tsinghuauniversitetet i Beijing og samarbeidsprosjekt mellom språkinstitutter på en rekke prestisjefulle amerikanske universiteter såsom Harvard University, Stanford, Berkeley, Princeton med fler. Instituttet tilbyr undervisning i mandarin på avansert nivå og har strenge opptakskrav.

Historikk

IUP ble opprinnelig etablert i Taipei, Taiwan i 1963 og var kjent som the Stanford Center. I 1997 ble det relokalisert til dets nåværende plassering i Beijing.
Dirty Pair

Dirty Pair (ダーティペア Dāti Pea) er en serie lettromaner innenfor sjangerne science ficion og komedie. Den ble skrevet av Haruka Takachiho og illustrert av Yoshikazu Yasuhiko, og ble senere tilpasset til andre formater som manga og anime. Over sin lange produksjonsperiode ble det lagd åtte lettromaner i tillegg til noen noveller, en TV-serie, to OVA-serier, to OVA-feature filmer og to korte japanske radioserier. TV-serien fra 1985 vant Animages «Grand Prix»-pris for det året.
Handlingen er satt til årene 2138 til 2143, når menneskeheten har spred seg til et par tusen solsystemer. En stort selskap kalt World Welfare Works Association (WWWA eller 3WA) hjelper solsystemer som er medlemmer av United Galactica-føderasjonen med forskjellige problemer, ved å sende agnter. Serien fokuserer på et par agenter kalt Kei og Yuri, som har et rykte om at ødeleggelse følger like bak dem, som gjør dem kjent som et «Dirty Pair».
Brownie

Brownie er en amerikansk sjokoladekake, men faller også inn under kategorien «cookie» og er ofte formet som små, kvadratiske stykker. Brownie er karakterisert av sin sprø utside og saftige, karamellaktige innside. Brownie kan i tillegg til et mykt, sjokolademettet indre, også glaseres med sjokolade, både for å gi ekstra smak og for å sikre konsistensen.
Browniedagen kommer fra USAs National Brownie Day og inntreffer 8. desember.

Den første brownie

Den første dokumenterte nevnelsen av brownie var i 1897 i Sears-katalogen. Brownie var opprinnelig en amerikansk bakverk som ble populær også i utlandet. Den ble introdusert i USA på slutten av 1800-tallet og popularisert i både USA og Canada i løpet av første halvdel av 1900-tallet.
Desserten lages i en lav, kvadratisk bakeform som gjør det enkelt å dele opp den ferdige retten i stykker med riktig størrelse og form. Brownie er også å finne som dessert på restauranter og som tilbehør til drikkene på kaffebarer. I dag har de aller fleste matvarebutikker «ferdigbrownies» i pose, hvor ferdigblandet pulver bare tilsettes vann (eventuelt egg og smør).
Det demokratiske rettferdighetsparti

Det demokratiske rettferdighetsparti (hangul: 민주정의당, hanja: 民主正義黨) var et politisk parti i Sør-Korea fra 1980 til 1990. Partiet ble skapt som et politisk redskap for president Chun Doo-hwan, som tok makten i et militærkupp i 1980, og hadde sin storhetstid under hans regime, kjent som Den femte republikk (1979–1987). Partiet kan sees på som en etterfølger til Det demokratisk-republikanske parti under president Park Chung-hee.
Chun var partiformann i årene 1981–1987. Han iverksatte endel politiske reformer i den autoritære staten, men det første frie og demokratiske valget ble ikke holdt før i 1987, da Roh Tae-woo var partiets presidentkandidat. Opposisjonslederne Kim Young-sam og Kim Dae-jung delte opposisjonens stemmer, og Roh ble oppsynsvekkende nok valgt. I 1990 gikk Det demokratiske rettferdighetsparti inn i Det demokratisk-liberale parti, som etter flere navnebytter og sammenslåinger i dag fremstår som Saenuri-partiet. I 1995 ble Chun, Roh og 17 andre tiltalte fra partiets velmaktsdager dømt til lange fengselsstraffer, men ble benådet i 1997.
Friidrett under Jeux de la Francophonie 2017

Friidrett under Jeux de la Francophonie 2017 ble arragert på Stade Félix Houphouët-Boigny i Abidjan i Elfenbenskysten, fra 23. til 27. juli 2017.
NOU 1989:14, Aarbakke-utvalget

NOU 1989:14 «Bedrifts- og kapitalbeskatningen – en skisse til reform» er en norsk offentlig utredning (NOU). Utvalget bak utredningen ble ledet av professor Magnus Aarbakke ved Det juridiske fakultet ved Universitetet i Oslo, og det blir gjerne referert til som «Aarbakkeutvalget» eller «Skattereformutvalget».
Aarbakkeutvalget definerer næringsnøytralitet som «Likebehandling mellom næringer i skattepolitikken». Senere har begrepet blitt benyttet på andre politikkområder, ikke bare skattepolitikken.
Aarbakkeutvalget la i NOU 1991:17 fram en egen delutredning om beskatning av formue.
Denne offentlige utredningen er en av tre store offentlige utredninger som har bidratt til omlegging av kapital- og bedriftsbeskatningen med stor betydning både for den personlige beskatningen og næringsbeskatningen. De to andre offentlige utvalgene er Skattekommisjonen (NOU 1984: 22) og Skaugeutvalget (NOU 2003:9).
Forvandlingen (roman)

Forvandlingen (engelsk: The Changeover) er en ungdomsroman fra 1984  av den New Zealandske forfatteren Margaret Mahy. Boka ble tildelt Carnegie Medal in Literature da den utkom, og har også vunnet andre priser. Mahy hadde også vunnet Carnegieprisen to år tidligere, med Barneys spøkelse.
Handlingen er lagt i et ytre sett realistisk miljø i forstaden Gardendale ved Christchurch. Hovedpersonen Laura Chant (14) passer på lillebroren Jacko (3) da de møter en mann som tilsynelatende uskyldig setter et merke i Jackos håndflate. Etterhvert som gutten blir syk, tror Laura at han er forhekset, og hun får hjelp fra den 18 år gamle tillitseleven Sorry Carlisle – en vennligsinnet mannlig heks – til å gjennomgå en magisk forvandling slik at hun kan beskytte lillebroren og bekjempe trolldommen. I tillegg til skrekkelementene og Lauras kamp for broren er det gryende vennskapet mellom Laura og Sorry et tredje hovedtema i boka. 
Både forfatteren selv og litteraturkritikere har pekt på eventyrstrukturen i fortellingen.
Boka utkom på norsk i 1987, oversatt av Grete Lausund.
Korisliiga

Korisliiga er den høyeste basketligaen i Finland. For tiden spilles firedobbel serie i grunnspillet, og best av 5 i alle finalerunder i sluttspillet.
Hjalmar S. Bakstad

Utdannelse

Bakstad tok artium i 1915 og eksamen ved Krigsskolen i 1916. Han studerte arkitektur i USA og England og ble uteksaminert som arkitekt ved universitetet i Liverpool i 1920. Han var på studiereiser i en rekke land.

Virke

Bakstad var assistent hos Nils Reiersen i 1921–32 og var i den forbindelse med på utformingen av Deichmanske bibliotek på Hammersborg. Han arbeidet 1923–34 som lærer ved Statens håndverks- og kunstindustriskole. Fra 1932 hadde han egen arkitektpraksis i Oslo.
Bakstads produksjon består i det vesentlige av funksjonalistiske bolig- og forretningsgårder i Oslo. Særlig på Etterstad og på Fagerborg har han satt spor etter seg. Utenfor Oslo har han blant annet fått oppført tinghuset i Trondheim (etter førstepremie i arkitektkonkurranse) og Orkerød pikehjem på Jeløya.
Bakstad var medlem av Oslo arkitektforening fra 1935.
Riksvei 29 (Finland)

Riksvei 29 (Finland) (finsk: Valtatie 29) er en finsk riksvei som går mellom Torneå ved grensen mot Sverige og Keminmaa. Veiens lengde er 16 km, og den er del av europavei 4 og europavei 8.
François Joseph Lefebvre

Bakgrunn

Han var sønn av en møller i Alsace og ble innrullert i den franske hæren som 18-åring.

Den franske revolusjon

Da den franske revolusjon brøt ut var han sersjant ved Gardes Françaises, og i likhet med størstedelen av regimentet støttet han revolusjonen. I revolusjonsårene gjorde han raskt karrière og ble brigadegeneral i 1793. 24. juni 1794 deltok han i slaget ved Fleurus. Etter general Hoches død fikk han kommandoen over Sambre-et-Meuse-arméen i september 1797. Han ledet Donauarméens fortropp under Jourdan i mars 1799, og ble kommandant for troppene i Paris samme år. I denne egenskapen støttet han Napoléon Bonapartes statskupp.

Fra Napoleons maktovertakelse

Bonaparte utnevnte ham til senator i 1800 og til marskalk i 1804. Under Napoleons overfall på tyske stater kommanderte han en divisjon og deltok i slaget ved Jena 14. oktober 1806. Han beleiret og tok Danzig i 1807. Napoleon utnevnte ham deretter til hertug av Danzig (duc de Dantzig).
I 1808 deltok Lefebvre i krigene på Den iberiske halvøy, og i 1809 kommanderte han den bayerske arméen i slagene ved Eckmühl og Wagram. Han ble slått av den tyrolske patrioten Andreas Hofer samme år, og ble fratatt sin kommando. I de russiske, tyske og franske kampanjene fra 1812 til 1814 kommanderte han den gamle garden.
Lefebvre stemte for å avsette keiseren i senatet og ble utnevnt til pair av Frankrike av kong Ludvig XVIII den 4. juni 1814. Likevel støttet han igjen Napoleon under de hundre dagene.

Etter Napoleonskrigene

Han ble fratatt sin verdighet som pair under den andre restaurasjonen. Han beholdt likevel sin tittel som marskalk. Ludvig XVIII gjorde ham til pair på nytt den 5. mars 1819. 
Han døde året etter, og ble begravet i nærheten av André Masséna på Père Lachaise i Paris.
Missa Cellensis in honorem Beatissimae Virginis Mariae

Missa Cellensis in honorem Beatissimae Virginis Mariae i C-Dur (Hoboken-Verzeichnis. XXII:5) (tysk: Mariazeller Messe zu Ehren der seligsten Jungfrau Maria eller Große Mariazeller Messe) også kalt Missa Sanctae Caeciliae (tysk: Cäcilienmesse, norsk: Santa Ceciliamesse eller Ceciliamesse) er en messe av Joseph Haydn.
Et fragment av det originale partituret funnet i Romania i 1970 bærer den fullstendige tittel. Tilnavnet Ceciliamessen kan ikke bevislig føres tilbake til komponisten selv.
Ordet Cellensis er en henvisning til Mariavalfartsstedet Mariazell i Steiermark i Østerrike. Også et senere verk, kalt Missa Cellensis (tysk: Mariazeller Messe) (Hob. XXII:8) har denne henvisningen i tittelen.
Det antas at Haydn begynte å arbeide med messen i 1766, samme år som han ble første kapellmester for fyrst Esterhazy og ansvarlig for kirkemusikken. Messen var ikke ferdig før i 1773, men regnes som en milepæl i Haydens virke. Den markerer begynnelsen på en rekke store kirkemusikalske verker og er blant de mest betydningsfulle komposisjoner fra årene 1750-66, av de som fremdeles er i fullstendig behold.
Oslokoret Cæciliaforeningen sto i 1967 for den norske førstegangsfremføringen av verket.
Röfors

Röfors er et tettsted i Laxå kommune i Örebro län i landskapet Närke i Sverige. I 2010 hadde tettstedet 207 innbyggere.
Juliette Adam

Bakgrunn

Juliette Adam har selv beskrevet sin barndom, som hun sier var ulykkelig på grunn av konflikter mellom foreldrene, i boken Le roman de mon enfance et de ma jeunesse. Faren er beskrevet i hennes Paradoxes d'un docteur allemand (1860), og der fremstilles han som velvillig overfor feminismen.

Forfatter, salongvertinne

I 1852 giftet hun seg med en lege ved navn La Messine. I 1858 publiserte hun Idées antiproudhoniennes sur l'amour, la femme et le mariage, et verk til forsvar for Daniel Stern (forfatternavn for Marie d'Agoult) og George Sand.
Etter hennes første ektemann døde i 1867, giftet Juliette seg med Edmond Adam (1816–1877), som i 1870 ble politiprefekt og senere ble livsvarig senator. Hun etablerte en salong som skulle bli gjestet av ledende republikanske politiske ledere som Adolphe Thiers og Léon Gambetta som stod i mot den konservative reaksjon av 1870-årene. I det samme øyemed grunnla hun Nouvelle Revue i 1879, som hun redigerte i åtte år, og beholdt sin innflytelse over frem til 1899. Hun publiserte tekster av Paul Bourget, Pierre Loti og Guy de Maupassant, og Octave Mirbeaus roman Le Calvaire.
Hun ble involvert i foreningen Avant-Courrière, grunnlagt i 1893 av Jeanne Schmahl, som gikk inn for at kvinner skulle kunne stå som vitner i offentlige og privatrettslige rettshandlinger, og til gifte kvinners rett til å ta kontroll over innkomsten av eget arbeid og disponere det slik de selv bestemte.
Adam ble nær venn med Juliana Glinka, som var opptatt av teosofi og det okkulte.
Juliette Adam skrev også om utenrikspolitiske spørsmål. Hun var iherdig i sine angrep på den tyske kansler Otto von Bismarck i sitt revansjistiske politiske engasjement. Hun ble ansett som den egentlige forfatterinne av beskrivelser av forskjellige europeiske hovedstader, unertegnet Paul Vasili - men de var i virkeligheten skrevet av flere forskjellige skribenter.
Den mest kjente av hennes mange romaner er Païenne (1883). Hennes erindringer, Mes premières armes littéraires et politiques (1904) og Mes sentiments et nos idées avant 1870 (1905), inneholder mye interessant sladder om hennes fremstående samtidige.
I 1882 kjøpte hun godset til et abbedi i Gif-sur-Yvette (Essonne) og der bodde hun fra 1904 til sin død i 1936.
Strømlinjeform

Strømlinjeform forekommer både i naturen og for menneskeskapte gjenstander. Den gir mindre vann- eller luftmotstand enn andre former – men ofte strømlinjes også gjenstander hvor dette er uten betydning.

Båter og skip

Før jernbaner og biler dukket opp, var selv de hurtigste hestevognene fra tidlig 1800-tall så langsomme at kjøretøyenes utforming og luftmotstanden spilte liten rolle. Men vannmotstanden er langt større, så alt for flere tusen år siden bygget sjøfarende folk som fønikere og hellenere strømlinjeformede skip.

Jernbanemateriell

De første forsøk på å strømlinje jernbanemateriell ble antagelig gjort i USA under utviklingen av hurtiggående sporvogner som gikk fra by til by (mellombytrikker, i USA kalt interurbans). I 1905 ble en mengde forsøk gjort av Electric Railway Test Commission på Union Traction Companys skinnegang, hvor en målte luftmotstanden med forskjellige frontpartier ved hastigheter på opptil 110 km/t. Enkelte vogner fikk strømlinjeform, men med datidens tunge materiell og moderate hastigheter spilte frontpartiets utforming liten rolle, og interessen ebbet ut.
      I slutten av 1920-årene blåste en nytt liv i interessen for å strømlinje jernbanemateriell, delvis inspirert av flyindustrien, som også innførte bruken av lette aluminiumslegeringer. Nå var også hastighetene blitt større. I 1930 kom sporvogner som Red Devil fra Cincinnati Car Company og Bullet fra J.G.Brill på banen, med hastigheter på opptil 150 km/t; J.G.Brill var de første som brukte vindtunnelforsøk ved fremstilling av jernbanemateriell. Senere i tiåret kom en mengde strømlinjede lokomotiver og tog; mest kjent er kanskje Fliegender Hamburger fra 1933. Et senere av mange eksempler er det britiske InterCity 125 designet av Kenneth Grange. I dag har de fleste høyhastighetstog strømlinjeform.

Innen design

I slutten av 1930-årene ble strømlinjeform noe av en mote innen design – ikke bare for hurtiggående kjøretøy. Også husholdninginnretninger og gjenstander som kjøleskap, radioapparater, kaffebarer og nøtteknekkere fikk et enhetlig og iallfall moderne, aerodynamisk utseende med stumpe, avrundede, myke og glinsende former og krumme (ofte også forkrommede) dekordetaljer. Den skulle uttrykke fart, tempo og effektivitet. Et avrundet kjøleskap er dessuten mindre ubehagelig å kollidere med for f.eks. løpende småbarn, og avrundede smågjenstander er gjerne mindre farlige å leke med enn spisse. Avrundede matbokser er lettere å rengjøre enn tilsvarende med skarpe hjørner.
       Raymond Loewy (1893–1986) fra USA tilhørte eliten innen denne sjangren. Han opererte fra 1908 til 1975 og utformet ikke bare strømlinjete biler, modellfly og lokomotiver – men også bl.a. kjøleskap, frysebokser, barbermaskiner, flasker, sigarettpakker og jukebokser.
      Stilen var populær på hele 1950-tallet, men også senere har strømlinjeformen blitt brukt og videreført i blant annet design av kjøretøy som skal gi minst mulig luftmotstand (eller i det minste gi inntrykk av det).
Burak Yılmaz

Landslaget

Han ble tatt ut i Tyrkias EM-tropp til EM i Frankrike 2016.
Mecaspidiellus

Utbredelse

Arten er beskrevet fra Guinea.
Odd Fellow logen Svartisen

Odd Fellow logen Svartisen ble grunnlagt den 26. april 1971 i Glomfjord i Meløy kommune i Nordland, som Odd Fellow loge nr 78 i Den Norske Odd Fellow Ordenen. Logens emblem er solen som stiger opp over Svartisen i øst, og lyser opp havet.
Ved grunnleggelsen var logen underlagt Odd Fellow leiren Trøndelag. Den 10. mai 1974 ble logen underlagt leirdistriktet Odd Fellow leiren Nordland, som har sitt hovedsete i Bodø.
Logen deler ordenshus i Bernt Lunds veg, Meløy, sammen med Rebekkalogen Fjellbrud og Glomfjord deputasjonsleir.
Baorini

Utseende

Disse smygerne er gjerne ensfarget brune. Vingene er forholdsvis smale, kroppen kort og tykk.

Levevis

De aller fleste har larver på gress eller andre enfrøbladete planter.
Noen Borbo-arter kan gjøre skade på sukkerrør.

Utbredelse

Gruppen er utbredt i den gamle verden, bortsett fra de kalde områdene.
Julekveldsvisa

«Julekveldsvisa» er en julesang med tekst av Alf Prøysen og melodi av Arnljot Høyland. Den blir ofte kalt «Nå har vi vaska golvet» etter starten på sangen. Den ble første gang utgitt i julenummeret av Magasinet for alle i 1951. Tittelen var da «Julkvelds-visa». Den ble skrevet etter oppfordring fra Nils Johan Rud, som var redaktør av bladet. Rud var også rådgiver for Prøysen når det gjaldt teksten, som enkelte steder ble endret til det Rud foreslo, et eksempel er at Prøysen hadde skrevet «Nå skal vi ta det rolig og puste på ei stund». Rud foreslo å endre dette til «Nå sett vi oss og kvile og puste på ei stund», og dette ble den endelige teksten i den linjen.  
Høyland komponerte opprinnelig melodien til revyvisa «Lærlingvise», som Prøysen skrev i 1944. Melodien ble først utgitt sammen med teksten til «Julekveldsvisa» i juleheftet Julehelg i 1952. I oktober samme år ble sangen innspilt av Alf Prøysen med Robert Normann på gitar. Den ble utgitt på 78-platen Columbia GN 1342.
Sangen er også innspilt på platene Julens vakreste av Hanne Krogh og Frem fra glemselen, kap. 13 av Helge Borglund.
Piñera (Uruguay)

Historie

Piñera ble grunnlagt i 1907 etter José Piñera (1868-1939).

Transport

Ruta 25 forbinder Piñera med Beisso, Young, Menafra og Merinos.
Floris II av Holland

Jakten i Creilerskogen

På begynnelsen av 1100-tallet sies det at Floris hadde en trefning med den frisiske edelmannen Galo Iges Galama i Creilerskogen. Retten til å drive skogdrift og jakte i området var tillagt Floris via grevetittelen hans, og da Floris traff på Galamas jegere i området tok han hundene fra dem. Dette får Galama høre, og han oppsøker greven under jakten i skogen og åpner et verbalt angrep på Floris II. Når Floris bemerker at Galamas oppførsel ikke er som seg hør og bør trekker Galama sverdet og angriper greven. Opptrinnet endte med at grev Floris ble såret i armen.
Butuo

Butuo (kinesisk: 布拖县; pinyin: Bùtuō Xiàn) er et fylke i det autonome prefekturet Liangshan Yi i provinsen Sichuan i Folkerepublikken Kina.
I 1999 hadde fylket en befolkning på 134 497.
Surrealisme

Surrealisme er en kunstform i billedkunsten og litteraturen som ble inspirert av det ubevisste slik som det blir betraktet av psykoanalysen. Den oppsto i begynnelsen av det 20. århundre. Retningen forsøkte å fremstille det ubevisste og benyttet underliggjøring av virkeligheten og fremmedgjørelse.
Ordet surrealisme betyr over realiteten eller utover realiteten. Bevegelsen ble fra 1921 anført av den franske forfatteren og kritikeren André Breton. Den søkte menneskets egen virkelighet i det ubevisste og nyttet inntrykk fra rus og drøm som inspirasjonskilde. Den forsøkte å utvide bevisstheten og virkeligheten på globalt nivå og å forkaste alle gjeldende verdier. Surrealismen innebærer derfor en anarkistisk oppfatning av kunsten og av verden. Surrealismen var påvirket av Sigmund Freud og hans tanker om det underbevisste.
Richborough

Historie

Romerne opprettet festningen Rutupiæ (også kalt for Richborough Castle eller Richborough Roman Fort) som etter hvert fikk en større sivil bosetning i umiddelbar nærhet. Etter at romerne trakk seg ut på begynnelsen av 400-tallet, ble stedet besatt av angelsaksisk religiøs bosetning etter at Augustin gikk land i nærheten av Ebbsfleet i år 597.
Levningene av festningen Rutupiæ er i dag oppretthold og administrert av English Heritage som holder historiske hendelser der i sommermånedene.

Richborough kraftstasjon

Richborough kraftstasjon ble åpnet innenfor havnen i 1962 ved å brenne kull som brensel. I 1971 ble den omgjort til å gå på olje inntil den til sist ble omgjort på nytt til å brenne kontroversiell orimulsjon som brensel, basert på bitumen. I løpet av de siste årene som kraftstasjon ble en emulsjon som kom fra elven Orinoco i Venezuela lastet av her. Kraftstasjonen ble stengt i 1996, skjønt mye av anlegget forble på stedet inntil tre kjøletårn ble revet den 11. mars 2012.
Hegemus pluto

Utseende

En ganske stor (38-55 millimeter), svært kraftig gullbasse. Kroppsformen er påfallende bred. På farge er den svart, uten metallglans, med noen lyse striper på pronotum og flekker på dekkvingene, noen individer er nesten helt svarte. Hannen har et T-formet horn midt i pannen og en pigg på hver side av dette. Pronotum er mye bredere enn langt, nærmest firkantet men med avrundede forhjørner, dekkvingene mye bredere enn pronotum, bredest like bak "skuldrene", avsmalnende bakover.

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje. Arten er knyttet til primærskog.

Utbredelse

Arten lever i det sørlige og vestlige Etiopia.
Demosthenes

Liv

Demosthenes ble født i Athen i en velstående familie, men ble tidlig farløs, og hans formyndere lurte til seg deler av arven. Sin første rettssak førte han mot sine tidligere formyndere, og han klarte å vinne tilbake deler av formuen. Plutark forteller at han stammet, og øvet seg i å overvinne stamheten ved å tale med liten stein på tungen. Fra ca. 355 f.Kr. var han aktiv som politiker, det vil si en som taler i folkeforsamlingen. Samtidig drev han som logograf ved siden av, det vil si at han forfattet taler for andre, i første rekke for bruk i rettssaker.
Demosthenes' overordnede politiske mål var å stanse Makedonias ekspansjon, og nødvendigheten om å handle før det var for sent, var det tilbakevendende temaet i mange av hans taler. Under Filip II utvidet makedonerne sin makt i Nord- og Mellom-Hellas: Aamfipolis 357 f.Kr., Thessalia 351 f.Kr., Olynthos 348 f.Kr., Fokis 346 f.Kr., og Byzantion 339 f.Kr. Demosthenes' forsøk på å stanse Filip endte i konfrontasjon i og med slaget ved Khaironeia i 338 f.Kr., hvor en gresk sammenslutning led fullstendig nederlag mot makedonerne. Etter dette var Makedonia den dominerende makten i Hellas, selv om Athen beholdt sin hær, flåte og befestninger.
Etter nederlaget spilte Demosthenes en mer tilbaketrukket rolle. At hans utenrikspolitiske linje hadde hatt bred oppslutning og at han fortsatt var vel ansett, fremgår imidlertid av den såkalte rettssaken om kransen, som ble avholdt i 330 f.Kr.. Et forslag om å hedre Demosthenes med en gullkrans ble forsøkt avvist som lovstridig av hans motstander Aiskhines; den påfølgende rettssaken kom i virkeligheten til å handle om den politiske linjen Demosthenes hadde fulgt, og som hadde endt med nederlaget i 338 f.Kr.. Både Aiskhines' og Demosthenes' taler fra rettssaken er bevart. Demosthenes' tale Om kransen avgjorde saken: Aiskhines fikk mindre enn en femtedel av stemmene i folkejuryen, og dro i landflyktighet.
Etter Aleksander den stores død i 323 f.Kr. organiserte Demosthenes en ny koalisjon mot makedonerne, men også denne led nederlag i den lamiske krig (323-322 f.Kr.). Athen ble okkupert av makedoneren Antipatros, som avskaffet demokratiet. Demosthenes flyktet til øya Poros, men ble innhentet og begikk selvmord med gift.
Demosthenes' retoriske stil er kjennetegnet av variasjon, abstraksjon, slående metaforbruk og språklig rikdom: Han nølte ikke med å bruke pleonasme, det vil si såkalte overflødige uttrykk av typen «jeg så med mine egne øyne». For senere greske forfattere gjennom antikken og middelalderen har hans stil fremstått som forbilledlig, og derfor er et bredt utvalg av hans taler bevart for ettertiden. Hans kamp for Athens selvstendighet har også gjort ham til et symbol på frihetstrang og heroisk motstand.